
Par finansējuma piešķiršanu biedrībai “Medemciema attīstībai” 
projekta “Medemciema kopienas telpu izveide” īstenošanai

Tiek dots vārds: Andrim Bergam

Olaines novada pašvaldībā 2026.gada 20.jūlijā saņemts biedrības “Medemciema attīstībai”, reģistrācijas Nr. 40008309829 (turpmāk – Biedrība) iesniegums (reģ.                                    Nr. ONP/1.12./26/4952-SD) “Par LEADER projekta līdzfinansēšanu”.
Izvērtējot saņemto iesniegumu, pašvaldības rīcībā esošo informāciju un ar lietu saistītos apstākļus, konstatēts:
Biedrība  ierakstīta biedrību un nodibinājumu reģistrā 30.08.2021. 
Biedrības mērķis: 

1. Veicināt Medemciema kā apdzīvotas vietas attīstību un izaugsmi Olaines novadā;
2. Virzīt Medemciema attīstību kā vienotu ciemu ar centralizētu pārvaldību un pārstāvniecību Olaines novadā;
3. Risināt jautājumus un problēmas, kas skar Medemciema intereses un nodrošināt konstruktīvu komunikāciju starp Olaines pašvaldību un Medemciema iedzīvotājiem un citām Medemciemā izvietotām kopienām.
Biedrība iesniegusi pieteikumu vietējās rīcības grupas biedrības “Pierīgas partnerība” izsludinātajā atklāta projektu iesniegumu konkursa  3.kārtā, 2.1. rīcībā “Atbalsts kopienu stiprināšanai un sabiedrisko aktivitāšu dažādošanai”. 
Aktivitātes mērķis ir sabiedrisko pakalpojumu pieejamības uzlabošana, kultūras un sporta pasākumu telpu attīstība, mūžizglītības veicināšana, kopienu identitātes stiprināšana, viedo ciemu iniciatīvas.
Biedrība 2025.gada 11.decembrī ir saņēmusi Lauku atbalsta dienesta vēstuli “Lēmums par projekta iesnieguma apstiprināšanu”  projektam Nr. 25-04-CL04-C0LA19.2201-000009 “Medemciema kopienas telpu izveide”.
Projekta kopējās izmaksas ir EUR 33 000.00 (trīsdesmit trīs tūkstoši euro, 00 centi),  attiecināmās izmaksas ir EUR 30 000.00 (trīsdesmit tūkstoši euro, 00 centi), tajā skaitā publiskais finansējums EUR 27 000.00 (divdesmit septiņi tūkstoši euro, 00 centi), biedrības finansējums EUR 6 000.00 (seši tūkstoši euro, 00 centi).
Projekta mērķis ir radīt kopienai un biedrībai pieejamas telpas interešu grupu aktivitāšu veidošanai arī iekštelpās - dažādu meistarklašu, sapulču, tikšanos organizēšanai, galda spēļu vakariem, erudīcijas spēlēm. Tāpat telpas nepieciešamas dažādu interešu grupu veidošanai - senioru, jauniešu, jauno māmiņu u.c. Tādējādi veicinot iedzīvotāju iesaisti kopienas stiprināšanā.
Projekta mērķis ir izveidot vieglas konstrukcijas sezonālu 1. grupas ēku kopienas vajadzībām.
Pēc projekta realizācijas Medemciema kopienai būs pieejamas 60 m2 plašas telpas nelielu sabiedrisku pasākumu organizēšanai un interešu grupu attīstībai.

Būvvalde ir saskaņojusi Biedrības iesniegto būvniecības dokumentāciju:                            BIS-BL-951004-17160.

Biedrība 2026.gada 7.jūlijā (Nr. 25-04-CL04-C0LA19.2201-000009) ir saņēmusi Lauku atbalsta dienesta vēstuli “Lēmums par būvniecības un iepirkuma dokumentu izvērtēšanu”. 
Saskaņā ar Olaines novada domes 2015.gada 20.maija noteikumu Nr.5 „Par finansējuma piešķiršanas kārtību biedrībām un nodibinājumiem”:
3.punktu, Noteikumu mērķis ir nodrošināt pašvaldības apstiprinātajā pašvaldības budžetā paredzēto finanšu līdzekļu racionālu, efektīvu un uz konkrētu mērķi virzītu izlietošanu;

4.punktu, uz pašvaldības finansējumu un atbalstu var pretendēt biedrības, nodibinājumi un reliģiskās organizācijas, kuru juridiskā adrese ir reģistrēta Olaines novada administratīvajā teritorijā un/vai pasākumu īstenošana galvenokārt notiek Olaines novada pašvaldības administratīvajā teritorijā.

7.punktu, Finansējuma piešķiršanas mērķi ir:

7.1.atbalstīt sabiedrisko organizāciju aktivitātes, sabiedriski nozīmīgu projektu un pasākumu īstenošanu Olaines novada pašvaldības teritorijā, kā arī projektu pēctecību;

7.2.veicināt iedzīvotāju aktivitātes attīstību novadā un līdzdalību pilsoniskās sabiedrības veicināšanā;

7.3.veicināt Olaines novada atpazīstamību ārpus Olaines novada administratīvās teritorijas;

 7.4.veicināt sadarbību starp Pašvaldību un Finansējuma saņēmējiem;

8.punktu, Pašvaldības finansējums tiek piešķirts Finansējuma saņēmējiem, kuri: 

8.1.paredz sabiedriski nozīmīgu programmu, projektu un pasākumu īstenošanu Olaines novada administratīvajā teritorijā;

8.2. piesaista vietējos resursus un brīvprātīgo darbu sabiedriski nozīmīgos projektos;

8.4. piedāvā brīvā laika pavadīšanas jaunas iespējas un/vai uzlabo esošo iespēju kvalitāti;

9.punktu, Finansējuma saņēmēja aktivitātēm galvenokārt jānotiek Olaines novada pašvaldības administratīvajā teritorijā un to ieguvējiem jābūt pašvaldības iedzīvotājiem. 

10.punktu, Pašvaldības finansējums netiek piešķirts:

10.1.pamatlīdzekļu iegādei (izņemot līdzfinansētos valsts un ES projektus);

17.punktu, Pašvaldība piecu darba dienu laikā pēc Olaines novada domes lēmuma slēdz līgumu ar Finansējuma saņēmēju par finansējuma piešķiršanu.

18.punktu, par saņemtā finansējuma izlietojumu Finansējuma saņēmējs, līgumā ar Pašvaldību noteiktajā termiņā, iesniedz atskaiti par finanšu līdzekļu izlietojumu (2.pielikums), pievienojot grāmatvedības attaisnojošo dokumentu (līgumu, rēķinu, aktu u.c.) un maksājumu uzdevumu kopijas.

19.punktu, ja Finansējuma saņēmējs piešķirto finansējumu neizlieto pilnā apjomā, tad tam ir pienākums 7 (septiņu) dienu laikā atmaksāt Pašvaldībai neizlietotā finansējuma daļu.

20.punktu, ja Finansējuma saņēmējs piešķirto finansējumu izlietojis neatbilstoši finansējuma pieteikumā norādītajam mērķim, tad tam ir pienākums 7 (septiņu) dienu laikā atmaksāt Pašvaldībai mērķim neatbilstoši izlietotā finansējuma daļu.

21.punktu, Pašvaldībai ir tiesības pieprasīt papildus informāciju par piešķirtā finansējuma izlietošanas gaitu, kā arī kontrolēt piešķirtā finansējuma izlietojuma atbilstību.

Ievērojot iepriekš minēto, Kopējās lauksaimniecības politikas intervences “Darbību īstenošana saskaņā ar sabiedrības virzītas vietējās attīstības stratēģiju, tostarp sadarbības aktivitātes un to sagatavošana” (LA19), Finanšu komitejas 2026.gada 22.jūlija sēdes protokolu Nr.7 un, pamatojoties uz Pašvaldību likuma 4.panta pirmās daļas 6. un 7.punktu, Ministru kabineta 2023.gada 10.oktobra noteikumus Nr.580 “Valsts un Eiropas Savienības atbalsta piešķiršanas kārtība Eiropas Lauksaimniecības fonda lauku attīstībai intervencē “Darbību īstenošana saskaņā ar sabiedrības virzītas vietējās attīstības stratēģiju, tostarp sadarbības aktivitātes un to sagatavošana”, nepiedalās balsošanā J.Kudiņš, atklāti balsojot ar 10 balsīm par – A.Bergs, I.Brence, D.Ivanovs, A.Vurčs, T.Ritums, L.Šmite, I.Čukure,  J.Precinieks, M.Vanags, J.Kuzmins, pret nav, atturas nav, dome nolemj:

1. Nodrošināt biedrības “Medemciema attīstībai” (reģistrācijas Nr. 40008309829)  projekta “Medemciema kopienas telpu izveide” līdzfinansējumu EUR 6 000.00 (seši tūkstoši euro, 00 centi) apmērā no Olaines novada pašvaldības 2026.gada budžeta līdzekļiem.
2. Uzdot pašvaldības izpilddirektoram noslēgt līgumu ar biedrību “Medemciema attīstībai” par projekta “Medemciema kopienas telpu izveide” līdzfinansēšanu.

3. Uzdot biedrībai “Medemciema attīstībai” pēc projekta “Medemciema kopienas telpu izveide” īstenošanas iesniegt atskaiti par finanšu līdzekļu izlietojumu (pievienojot grāmatvedības attaisnojošo dokumentu (līgumu, rēķinu, aktu u.c.)) un maksājumu uzdevumu kopijas.

4. Kontroli par lēmuma izpildi uzdot pašvaldības izpilddirektoram.

Sēdes vadītājs








A.Bergs

